Duisende dosisse entstof vir onderwysers ‘binne dae’ beskikbaar(Argieffoto: GCIS) Die farmaseutiese groep Aspen sê 300 000 dosisse Covid-19-entstof sal “binne dae” vir onderwysers gereed wees. Aspen het Maandag sy “teleurstelling” te kenne gegee oor spesifieke besendings van die Johnson & Johnson (J&J)-entstof wat by sy Port Elizabeth-aanleg vervaardig is wat vernietig moes word. Die entstof was bestem vir die Suid-Afrikaanse mark. Die geraakte besending is gestoor hangende die uitslag van ŉ ondersoek van die Amerikaanse kos-en-medisyne-owerheid (FDA) na ŉ Amerikaanse vervaardigingsvennoot van J&J wat middels vir die entstof voorsien het wat moontlik gekontamineer is. “Dit is nie net ŉ terugslag vir die Aspen- en J&J-spanne wat onophoudelik gewerk het om die vervaardiging van die besendings te verseker nie, maar meer belangrik kan dit ŉ negatiewe uitwerking hê op die verspreiding van die entstof in Suid-Afrika en Afrika.” Aspen sê om dié negatiewe uitwerking te verminder sal J&J binne dae 300 000 dosisse entstof vir Suid-Afrikaanse onderwysers beskikbaar stel. Aspen verwag ook om binne ŉ week nog J&J-entstof beskikbaar te stel wat nie geraak is deur die besmetting nie. Luidens die verklaring sal J&J “binne die volgende weke” ŉ beduidende hoeveelheid voltooide entstof aan Suid-Afrika lewer om die verlore voorraad te vervang en te verseker die momentum van Suid-Afrika se entstofprogram bly behoue. Nog dosisse word tans vervaardig en sal na verwagting in Julie beskikbaar wees. Aspen sê die J&J-dosisse wat hy gaan beskikbaar stel, sal die entstofprogram in Suid-Afrika en die res van die vasteland verder steun. Die Suid-Afrikaanse Gesondheidsproduktebeheerraad (Sahpra) het Sondag aangekondig hy gaan die twee miljoen dosisse van die J&J-entstof terugtrek weens die probleme by een van die Amerikaanse vervaardiger Emergent se aanlegte. Die FDA het vroeër aan J&J gesê miljoene dosisse wat by die Emergent BioSolutions-aanleg in Baltimore in die VSA vervaardig is, is nie geskik vir gebruik nie. Ná ŉ hersiening van die FDA se besluit het Sahpra aangekondig hy het besluit om “nie die entstof beskikbaar te stel nie”.